Resolució 189/2017, de 7 de juny
Administración: Ajuntament de Sant Cugat del Vallès
L'LTAIPBG és supletòria respecte del dret d'accés reconegut per l'EBEP i per la legislació sindical a les organitzacions i dels representants sindicals i aquesta supletorietat inclou la possibilitat de reclamar davant de la GAIP.
La informació relativa als permisos concedit als membres de la policia local és pertinent per a l'exercici de les funcions de representació sindical i, en la mesura que es demana amb un codi identificatiu que protegeix la identitat de les persones afectades, no vulnera cap límit oposable al dret d'accés a la informació pública.
El fet que la informació no hagués estat demanada en el marc de les relacions sindicals, no impedeix que ho sigui mitjançant una sol·licitud d'accés a la informació pública.
Número d'expedient de la Reclamació: 180/2017.
Informació reclamada: Permisos concedits a la plantilla de la Policia Local.
Atès que l'Ajuntament no hauria donat resposta a l'anterior sol·licitud, el 13 de desembre de 2016 l'SPPM CAT presenta un recurs d'alçada davant l'Alcaldessa, amb el que sol·licita la mateixa informació.
En la presentació d'aquest recurs afegeix que per evitar conflictes amb l'LOPD demana que la documentació li sigui lliurada en el mateix format emprat per donar publicitat als llistats del fons social de l'Ajuntament (els dos primers i el darrer números i la lletra del DNI).
En relació amb aquesta Reclamació, l'informe municipal qüestiona que l'article 40 EBEP pugui emparar la pretensió de l'entitat reclamant; així mateix, manifesta que l'accés a aquesta informació pot afectar dades personals íntimes (no suficientment protegides pel format de lliurament proposat), a més de vulnerar el nucli essencial de la competència d'autoorganització de l'Ajuntament.
Malgrat l'anterior, informa que a les sessions de 20 de gener i de 10 de febrer de 2017 aquesta qüestió va ser tractada a la Mesa sectorial de policia de l'Ajuntament (adjunta còpia de les actes), on es va acordar que l'Ajuntament donaria informació anonimitzada dels permisos concedits als membres de la policia local als representants sindicals que la demanessin; aquesta informació va ser lliurada a un representant del sindicat reclamant, si bé no la va demanar en relació amb tot el període sol·licitat.
L'informe municipal qüestiona la procedència jurídica d'aplicar la legislació de transparència i les garanties establertes per ella (singularment la via de reclamació davant la GAIP) en un cas d'exercici del dret de les organitzacions i dels representants sindicals a la informació relativa a les condicions de treball corresponents; considera que el seu dret a la informació té una regulació específica a l'EBEP i a la legislació de llibertat sindical i no li seria d'aplicació una legislació prevista per a la ciutadania en general, com és la de transparència.
Davant d'aquesta objecció cal assenyalar que la pròpia legislació de transparència ha previst la seva aplicació supletòria a les matèries que tenen un règim d'accés especial regulat per la seva normativa específica (disposició addicional 1a LTAIPBG i exactament en el mateix sentit la disposició addicional 1a LTAIPBG).
En aquest cas, l'EBEP i la legislació sindical constitueixen el règim especial d'accés a la informació sol·licitada per l'entitat sindical reclamant; tanmateix, l'aplicació substantiva d'aquest règim d'accés no impedeix que en allò no regulat per aquesta normativa sigui aplicable supletòriament la legislació de transparència, supletorietat que inclou la via especial de reclamació davant la GAIP, ja que el règim especial que cal aplicar preferentment a aquest cas no preveu una via específica de garantia.
La via espacial de reclamació davant la GAIP, que és voluntària i gratuïta per a les persones interessades, té efectes beneficiosos indiscutibles per a l'exercici del dret d'accés a la informació pública i no tindria cap lògica que no s'hi podessin acollir subjectes con les organitzacions i els representants sindicals, en exercici dels seus drets constitucionals i legals, ja que, de no acceptar-ho, es podria arribar a l'absurd de protegir més el dret de qualsevol persona aliena a la informació objecte d'aquesta Reclamació que el d'una entitat sindical que ostenta molta major legitimitat per obtenir-la.
En conseqüència, el fet que l'accés de l'entitat reclamant a la informació demanada s'hagi de regir preferentment per l'article 40 EBEP i per la legislació sindical, no exclou que sigui plenament admissible aquesta Reclamació i la competència de la GAIP per resoldre-la, amb el benentès que el dret material aplicable a aquests efectes serà el sectorial citat i només supletòriament el definit per la legislació de transparència.
Tot i que la sol·licitud inicial d'informació pública de la que deriva aquesta Reclamació tenia un objecte més ampli (resum dels fitxatges diaris i permisos concedits a cada un dels membres de la policia local), els antecedents posen de manifest que les successives aportacions fetes per l'entitat reclamant (principalment el seu recurs de reposició i el seu escrit de millora de la Reclamació) el redueixen als permisos concedits i a una identificació mitjançant codi que, en certa manera, preserva la identitat de les persones afectades.
Per una altra banda, l'informe municipal també assenyala que aquesta informació, preservant la identitat de les persones afectades, també s'hauria donat als representants sindicals, si bé no per a tot el lapse temporal sol·licitat en aquest procediment.
Per tant el que es demana és informació dels permisos donats als membres de la policia local els anys 2013 a 2016, protegint la identitat mitjançant un codi.
No sembla que concorri cap límit que pugui justificar denegar aquesta informació, que sens dubte pot ser pertinent perquè l'entitat reclamant pugui exercir les seves funcions de representació sindical.
El fet que l'Ajuntament l'hagi donada, encara que no sigui per a tot el lapse temporal sol·licitat, posa de manifest que ell mateix no creu que hi hagi límits que puguin afectar-la; per tant, per les mateixes raons l'ha de donar per a tot el període sol·licitat, encara que l'entitat sol·licitant no ho demanés així a les meses de negociació; i és que el fet que la informació no hagués estat demanada en el marc de les relacions sindicals, no impedeix que ho sigui mitjançant una sol·licitud d'accés a la informació pública.
L'informe fa esment a què el sistema d'identificació proposat per l'entitat reclamant en el seu recurs de reposició per protegir la identitat de les persones afectades (quatre dígits del DNI) en realitat permet obtenir fàcilment aquesta identitat; si és així, l'Ajuntament pot emprar un codi diferent, més eficaç als efectes de protegir la identitat, però que en qualsevol cas permeti individualitzar els permisos obtinguts per cada un dels membres de la Policia local i, si més endavant estigués justificat, connectar el codi al nom corresponent.
D'acord amb les consideracions anteriors, procedeix declarar el dret de l'entitat reclamant a obtenir la informació relativa als permisos concedits als membres de la Policia locals els anys 2013, 2014, 2015 i 2016, protegint la identitat amb el codi identificatiu que l'Ajuntament consideri més adequat.
L'article 43.5 LTAIPBG estableix que "l'Administració ha de comunicar a la Comissió [GAIP] les actuacions fetes per a executar els acords de mediació i per a donar compliment a les resolucions dictades per la Comissió".
Sobre la base d'aquestes comunicacions i de les efectuades per les persones interessades, la GAIP ha de fer seguiment del compliment de les seves resolucions, d'acord amb el previst per l'apartat 30 del seu Manual de reclamació, i pot adoptar les mesures que s'hi preveuen en cas d'incompliment.
Sobre la base dels antecedents i fonaments jurídics exposats, el Ple de la GAIP, en la sessió de 7 de juny de 2017, resol per unanimitat: